|هەواڵ|
لە ئەنجامی ڕووخانی باڵەخانەیەكی پێنج نهۆمی لە گەڕەكی شێخ مەقسوود لە شاری حەلەب لەسوریا، 11 هاوڵاتی گیانیان لەدەستداوە و سێ هاوڵاتی تریش بریندار بوون كە سەرجەمیان كوردن.
كاتژمێر دوو 15 خولەكی شەوی ڕابردوو، لە گەڕەكی شێخ مەقسوود لە شاری حەلەب، كە زۆربەی دانیشتوانەكەی كوردن، باڵەخانەیەكی پێنج نهۆمی ڕووخا، كە حەوت خێزانی تێدا نیشتەجێبوون.
بە پێی سەرچاوەكانی هەواڵ، تا ئێستا 11 كەس لە ژێر دار و پەردووی ئەو باڵەخانەیە دەرهێنراون، كە لەو ژمارەیە حەوت كەسیان گیانیان لەدەستداوە و سێ كەسیش بریندارن.
بەپێی زانیارییەكان، دوو لەو هاوڵاتییانە، كە بە برینداری گواستراونەتەوە بۆ نەخۆشخانە، دۆخی تەندروستیان ناجێگیرە.
لە باڵەخانەكەدا حەوت خێزان نیشتەجێبوون و باس لەوەدەكرێت، هێشتا لە ژێر دار و پەردووی ئەو باڵەخانەیە كەسی تر ماون، كە دەربهێنرێن و تیمەكانی فریاكەوتن لە گەران بەردوامن و هەوڵی دەرهێنانیان دەدەن.
تا ئێستا هۆكاری داڕمانی ئەو بینایە نەزانراوە و لایەنە پەیوەندیدارەكانیش لەوبارەوە زانیارییان نەخستووەتەڕوو.
دانیشتنی دادگای باڵای فیدراڵیی عێراق لەبارەی درێژکردنەوەی تەمەنی پەرلەمانی کوردستان بۆ حەوتی شوبات دواخرا، نوێنەرانی هەرێم پاساوی ئامادەنەبوونیان خراپیی کەشوهەواوە بووە.
بڕیار بوو ئەمڕۆ سێشەممە، 31-01-2023، دادگای باڵای فیدراڵیی عێراق لەبارەی سکاڵایەک کۆببێتەوە کە لە دژی درێژکردنەوەی تەمەنی ئەم خولەی پەرلەمانی کوردستان تۆمارکراوە، بەڵام رێبوار ئەوڕەحمان وتەبێژی فراكسیۆنی نەوەی نوێ لەپەرلەمانی عێراق رایگەیاند: ئەمڕۆ لە دانیشتنی دادگای فیدراڵی تایبەت بە درێژكردنەوەی نایاسایی پەرلەمان و سەرۆكایەتییەكان كە لەلایەن سەرۆكی جوڵانەوەی نەوەی نوێ و سروە عەبدولواحید سەرۆكی فراكسیۆنی نەوەی نوێ تۆماركرابوو دواخرا بۆ حەوتی مانگی دوو كرایە دانیشتنێكی كراوە.
بڕیاربوو ئەمڕۆ دادگای باڵای فیدراڵیی عێراق لەبارەی دوو سکاڵا کۆببێتەوە کە ئەوانیش یەكەمیان ئەو سكاڵایەی لەسەر درێژکردنەوەی تەمەنی پەرلەمانی کوردستان تۆمارکرابوو، دووەمیش سکاڵا لەسەر هەرسێ سەرۆکایەتییەکەی عێراق تۆمارکرابوو و سکاڵاکار داوا دەکات راسپاردنی محەممەد شیاع سوودانی بۆ پێکهێنانی حکومەت هەڵبوەشێندرێتەوە.
سکاڵای یەكەم بە ناوی سروە عەبدولواحید، سەرۆکی فراکسیۆنی نەوەی نوێ لە پەرلەمانی عێراق پێشکەشکراوە، لە پاش ئەوەی لەگەڵ سێ سکاڵای دیکەدا یەکخران، کە لەلایەن یوسف محەممەد، سەرۆکی پێشووی پەرلەمانی کوردستان؛ شاسوار عەبدولواحید، سەرۆکی جووڵانەوەی نەوەی نوێ و کاوە عەبدولقادر، سەرۆکی فراکسیۆنی نەوەی نوێ لە پەرلەمانی کوردستان پێشکەش کرابوون و 18ـی کانوونی یەکەمی 2022، یەکەم دانیشتن لەبارەی سکاڵاکان کرا.
سکاڵاکار لەو سکاڵایەدا داوای پووچەڵکردنەوەی یاسای ژمارە 12ـی رۆژی 9-10-2022ـی تایبەت بە درێژکردنەوەی خولی پێنجەمی پەرلەمانی کوردستان دەکات بەهۆی دژایەتیی لەگەڵ هەردوو ماددەی 5 و 20ـی دەستووری عێراق، جگە لەوەش لە داواکەدا هاتووە: مافی دەستووریی دیاریکراو لە ماددەی 51ـی یاسای هەڵبژاردنی پەرلەمانی کوردستان ژمارە 1ـی ساڵی 1992 پێشێل دەکات.
رۆژی 9ـی تشرینی یەکەمی 2022، پەرلەمانتارانی پارتی و یەكێتی و بەشێك لەفراكسیۆنی گۆڕان و پێكهاتەكان تەمەنی ئەم خولەی پەرلەمانیان تاوەکو کۆتایی ساڵی 2023 درێژکردەوە، خولی پێنجەم رۆژی 06-11-2022 کۆتایی هات، درێژکردنەوەی تەمەنی پەرلەمان هێزەکانی ئۆپۆزیسیۆنی تووڕەکرد و لەنێوان بەشدارینەکردن لە کۆبوونەوەکانی پەرلەمان و بایکۆتکردنی و هەڵپەساردنی ئەندامێتی خۆیانهێشتەوە.